
Betegtájékoztató: Információk a beteg számára
Atorcombo 5 mg/10 mg filmtabletta
Atorcombo 10 mg/10 mg filmtabletta

amlodipin/atorvasztatin
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:

1.
Milyen típusú gyógyszer az Atorcombo filmtabletta és milyen betegségek esetén alkalmazható?

2.
Tudnivalók az Atorcombo filmtabletta szedése előtt

3.
Hogyan kell szedni az Atorcombo filmtablettát?
4.
Lehetséges mellékhatások

5.
Hogyan kell az Atorcombo filmtablettát tárolni?

6.
A csomagolás tartalma és egyéb információk

1.
Milyen típusú gyógyszer az Atorcombo filmtabletta és milyen betegségek esetén alkalmazható?
Az Atorcombo filmtabletta szív- és érrendszeri betegségek (pl. mellkasi szorító fájdalom [úgynevezett angina pektorisz], szívroham) megelőzésére javasolt, olyan magasvérnyomás-betegségben szenvedő (hipertóniás) betegeknél, akiknél további szív- és érrendszeri kockázati tényezők – mint a dohányzás, túlsúly, a vér emelkedett koleszterinszintje, a családban előfordult szívbetegség, valamint cukorbetegség – állnak fenn. A magas vérnyomással együttesen fennálló kockázati tényezők a betegeket a szív- és érrendszeri betegségek fokozott kockázatának teszik ki.

Az Atorcombo filmtabletta két hatóanyagot tartalmaz: amlodipint (a kalciumcsatorna-blokkolók csoportjából) és atorvasztatint (a „sztatinok” néven ismert gyógyszerek csoportjából). Ha kezelőorvosa úgy ítéli meg, hogy az Ön kezelésére mindkét hatóanyag megfelelő, akkor elrendelheti az Atorcombo filmtabletta szedését. Az amlodipint a magas vérnyomás (hipertónia) kezelésére, az atorvasztatint pedig a koleszterinszint csökkentésére használják.
A magasvérnyomás-betegség (hipertónia) egy olyan állapot, amikor a vérnyomás tartósan rendellenesen magas, és amely a szív- és érrendszeri betegségek (pl. mellkasi szorító fájdalom, szívroham, szélütés) egyik kockázati tényezője.

A koleszterin a szervezetben természetesen megtalálható anyag, ami a szervezet normális működéséhez szükséges. Ha azonban az Ön vérében túl sok koleszterin található, akkor ez lerakódhat az erek falán, megnövelve a vérrögök, valamint a szív- és érrendszeri betegségek kialakulásának kockázatát. A vér magas koleszterinszintje a szívbetegség egyik leggyakoribb oka.
2.
Tudnivalók az Atorcombo filmtabletta szedése előtt
Ne szedje az Atorcombo filmtablettát:
· ha allergiás az amlodipinre vagy az atorvasztatinra, vagy bármely más kalciumcsatorna‑blokkolóra vagy a gyógyszer (6. pontban felsorolt) bármely egyéb összetevőjére;
· ha Ön jelenleg májbetegségben szenved (ha régebben volt májbetegsége, olvassa el az alábbi „Figyelmeztetések és óvintézkedések” fejezetet);
· ha Önnél a laboratóriumi vizsgálatok során kóros májfunkciós értékeket találtak, amelyek oka nem ismert;
· ha Ön terhes, vagy terhességet tervez, vagy szoptat;
· ha fogamzóképes nő és nem használ megbízható fogamzásgátló módszert;
· ha Ön az alábbi gyógyszerek bármelyikét szedi: ketokonazol, itrakonazol (gombák okozta fertőzések kezelésére szolgáló gyógyszerek), telitromicin (antibiotikum);
· ha Önnek súlyosan alacsony a vérnyomása (hipotónia);
· ha Önnek aortabillentyű-szűkülete (aortasztenózisa) van, vagy ha Önnél olyan állapot alakul ki, melyben a szív nem képes elég vért biztosítani a szervezet ellátására (úgynevezett kardiogén sokk);
· ha Ön szívroham után kialakult szívelégtelenségben szenved;

· ha glekaprevir/pibrentaszvir kombinációját alkalmazza a hepatitisz C (májgyulladás) kezelésére.
Figyelmeztetések és óvintézkedések

Az Atorcombo filmtabletta alkalmazása előtt feltétlenül beszéljen kezelőorvosával:

· ha Önnek súlyos légzési elégtelensége van.

· ha jelenleg vagy az elmúlt 7 napban fuzidinsav nevű (bakteriális fertőzések kezelésére szolgáló) gyógyszert alkalmaztak Önnél (szájon át szedhető gyógyszerformában vagy injekcióban). A fuzidinsav és az Atorcombo együttes használata súlyos izomproblémákhoz vezethet (ún. rabdomiolízis).

· ha Önnek veseproblémái vannak;
· ha Önnél pajzsmirigy-alulműködés áll fenn (hipotireózis);
· ha ismételt vagy tisztázatlan eredetű izomfájdalma volt, valamint ha Önnél vagy a családjában öröklődő izombetegség fordult elő. 
· ha egyéb lipidszintcsökkentő gyógyszerekkel (pl. „sztatinok” vagy „fibrátok” néven ismert gyógyszerek) történő kezelés során, korábban izomproblémái voltak;
· ha Ön rendszeresen jelentős mennyiségű alkoholt fogyaszt;
· ha kórelőzményében májbetegsége volt;
· ha Ön 70 évesnél idősebb;

· ha Önnek korábban agyvérzéssel járó szélütése (sztrók) volt, vagy az agyában korábbi sztrókból visszamaradó kicsi, folyadékkal telt üregek vannak (lakunáris infarktus);
· ha Ön miaszténiában (egy általános izomgyengeséggel járó betegségben, amely néhány esetben a légzőizmokat is érintheti) vagy okuláris miaszténiában (a szem izmainak gyengeségét okozó betegség) szenved vagy szenvedett, ugyanis a sztatinok néha súlyosbíthatják ezt az állapotot vagy miaszténia kialakulását okozhatják (lásd 4. pont).
A fentiek közül bármely esetben az Atorcombo‑kezelés megkezdése előtt, és valószínűleg a kezelés során orvosa vérvizsgálatot rendelhet el, az izmokat érintő mellékhatások kockázatának előrejelzése céljából. Ismert, hogy az izmokat érintő mellékhatások, pl. az izomelhalás (rabdomiolízis) kockázata fokozódhat bizonyos gyógyszerek egyidejű szedése esetén (lásd 2. pont).
Számoljon be kezelőorvosának vagy gyógyszerészének az esetleges izomgyengeségről is, amennyiben az folyamatosan fennáll. További vizsgálatokra és gyógyszerekre lehet szüksége ennek diagnosztizálása és kezelése céljából.
Amíg Ön ezt a gyógyszert szedi, kezelőorvosa szoros megfigyelés alatt fogja tartani, amennyiben Ön cukorbeteg, vagy fennáll a cukorbetegség kialakulásának kockázata. Önnél valószínűleg fennáll a cukorbetegség kialakulásának kockázata, ha vérében magas a cukor- és a zsírszint, ha túlsúlyos és magas vérnyomása van.

Gyermekek és serdülők

Az Atorcombo filmtabletta alkalmazása gyermekeknél és serdülőknél nem ajánlott.
Egyéb gyógyszerek és az Atorcombo filmtabletta

Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Vannak gyógyszerek, amelyek kölcsönhatásba léphetnek az Atorcombo filmtabletta hatóanyagaival. Ezek a kölcsönhatások az egyik vagy mindkét gyógyszer hatásosságát csökkenthetik, illetve fokozhatják a mellékhatások kockázatát vagy azok súlyosságát, köztük a fontos, izomkárosodással járó állapotot, ami izomelhalásként (rabdomiolízis) és izombántalomként (miopátia) ismert (lásd 4. pont): 

· egyes antibiotikumok (baktériumok által okozott fertőzésekre), pl. rifampicin vagy a „makrolid antibiotikumok”, pl. eritromicin, klaritromicin, telitromicin, illetve fuzidinsav vagy bizonyos gombafertőzések ellen használt gyógyszerek, pl. ketokonazol, itrakonazol;
· gyógyszerek a koleszterinszint szabályozására, pl. fibrátok (pl. gemfibrozil), kolesztipol;
· a szívritmus szabályozására szolgáló gyógyszerek, pl. amiodaron, diltiazem és verapamil;
· epilepsziás görcsrohamok megelőzésére és kezelésére szolgáló gyógyszerek pl. karbamazepin, fenobarbitál, fenitoin, foszfenitoin, primidon;
· a szervezet védekező (immun-) rendszerére ható gyógyszerek, pl. a ciklosporin, takrolimusz, szirolimusz, temszirolimusz és everolimusz;

· a HIV vírus (emberi immunhiányt okozó vírus) kezelésére használt proteáz-gátlók, pl. ritonavir, lopinavir, atazanavir indinavir, darunavir, tipranavir/ritonavir kombinációja, stb.;
· néhány, a C típusú májgyulladás (hepatitisz C) kezelésére alkalmazott gyógyszer, pl. telaprevir, boceprevir és az elbasvir/grazoprevir kombinációja, ledipaszvir/szofoszbuvir;
· letermovir, amely a citomegalovírus-fertőzés megelőzését segítő gyógyszer;

· depresszió elleni gyógyszerek, pl. nefazodon és imipramin;
· mentális betegségek kezelésére szolgáló gyógyszerek, pl. neuroleptikumok;
· szívelégtelenség kezelése során alkalmazott gyógyszerek, pl. béta-blokkolók;
· magas vérnyomás kezelésére használatos gyógyszerek, pl. az úgynevezett angiotenzin II-gátlók, angiotenzin-konvertáló enzim (ACE)-gátlók, verapamil és vízhajtók;
· magas vérnyomás és prosztata problémák kezelésére szolgáló úgynevezett alfa-blokkolók;
· egyéb gyógyszerek, melyekről ismert, hogy kölcsönhatásba lépnek az Atorcombo filmtabletta hatóanyagaival: ezetimib (koleszterinszint-csökkentő), warfarin (amely egy véralvadásgátló), szájon át szedendő fogamzásgátlók, sztiripentol (epilepszia kezelésére használt görcsgátló), cimetidin (gyomorégésre és fekélyekre), fenazon (fájdalomcsillapító), kolchicin (köszvény kezelésére) és gyomorsav-megkötők (alumínium- vagy magnézium-tartalmú, emésztési zavar esetén alkalmazott készítmények);
· amifosztin (rosszindulatú daganat kezelésére);
· szildenafil (merevedési zavarok – impotencia – kezelésére);
· dantrolén és baklofén (izomlazító készítmények);
· szteroidok;

· vény nélkül kapható gyógyszerek, pl. közönséges orbáncfű (gyógynövény-készítmény).
· ha baktériumfertőzés kezelésére fuzidinsavat kell szednie szájon át, átmenetileg abba kell hagynia ennek a gyógyszernek a használatát. Kezelőorvosa fogja tájékoztatni Önt, amikor biztonságos újrakezdenie az Atorcombo-kezelést. Az Atorcombo és a fuzidinsav együttes szedése ritkán izomgyengeséghez, az izmok nyomásérzékenységéhez vagy fájdalmához (kóros izomlebomláshoz) vezethet. További tájékoztatásért a kóros izomlebomlásról (rabdomiolízis) lásd a 4. pont.
Ha a magasvérnyomás‑betegségének kezelésére más gyógyszereket szed, az Atorcombo filmtabletta erőteljesebb vérnyomáscsökkentő hatása jelentkezhet.

Az Atorcombo filmtabletta egyidejű bevétele étellel, itallal és alkohollal
Az Atorcombo filmtabletta bármely napszakban, étellel vagy étkezésektől függetlenül is bevehető.

Grépfrútlé

Ne fogyasszon egy vagy két pohár grépfrútlénél többet naponta, mert a nagy mennyiségű grépfrútlé megváltoztathatja az Atorcombo hatását.
Alkohol

Kerülje a túl nagy mennyiségű alkoholfogyasztást az Atorcombo filmtabletta szedése során. További információkért olvassa el a 2. pont „Figyelmeztetések és óvintézkedések” fejezetét.

Terhesség és szoptatás
Az amlodipin kis mennyiségben igazoltan átjut az anyatejbe. Ne szedjen Atorcombo filmtablettát, ha Ön terhes, csecsemőt szoptat, vagy gyermeket szeretne. Fogamzóképes nőknek megfelelő fogamzásgátló módszert kell alkalmazniuk. Mielőtt bármilyen gyógyszert elkezdene szedni, beszélje meg kezelőorvosával vagy gyógyszerészével.

A készítmény hatásai a gépjárművezetéshez és a gépek kezeléséhez szükséges képességekre

Ne vezessen gépjárművet, vagy ne kezeljen gépeket, ha a gyógyszer bevételét követően szédülést érez.

Az Atorcombo nátriumot tartalmaz

A készítmény kevesebb, mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.

3. Hogyan kell szedni az Atorcombo filmtablettát?
A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Felnőttek

Az Atorcombo filmtabletta ajánlott kezdő adagja naponta egy 5 mg/10 mg-os tabletta. Ha szükséges, orvosa megemelheti az adagot napi egy 10 mg/10 mg-os tablettára.

Az Atorcombo filmtablettát elegendő mennyiségű vízzel, egészben kell lenyelni. Ne rágja szét a tablettákat! Bármely napszakban, étellel vagy étkezésektől függetlenül egyaránt beveheti a tablettát, azonban próbálja meg a tablettát minden nap azonos időben bevenni.

Kövesse orvosa étrendi tanácsait, különösen a zsírszegény diétára vonatkozókat, ne dohányozzon és mozogjon rendszeresen.

Ha úgy érzi, hogy az Atorcombo hatása túlságosan erős, vagy éppen túl gyenge, forduljon kezelőorvosához vagy gyógyszerészéhez.

Alkalmazása gyermekeknél és serdülőknél

Az Atorcombo filmtabletta alkalmazása gyermekeknél és serdülőknél nem ajánlott.

Ha az előírtnál több Atorcombo filmtablettát vett be

Ha véletlenül az előírtnál (vagyis a szokásos napi adagjánál) többet vett be az Atorcombo filmtablettákból, azonnal forduljon kezelőorvosához, vagy keresse fel a legközelebbi kórházat. Vigye magával a megmaradt tablettákat, a gyógyszer csomagolását és dobozát, hogy a kórházi személyzet könnyen megállapíthassa, hogy Ön milyen gyógyszert vett be.
Folyadékfelhalmozódás alakulhat ki a tüdejében (tüdőödéma), ami nehézlégzést okozhat. Ez a gyógyszer bevétele után akár 24-48 órával is kialakulhat.
Ha elfelejtette bevenni az Atorcombo filmtablettát

Ha kihagy egy adagot, vegye be a soron következőt a megfelelő időben. Ne vegyen be kétszeres adagot a kihagyott adag pótlására.

Ha idő előtt abbahagyja az Atorcombo filmtabletta szedését

Ne hagyja abba az Atorcombo filmtabletta szedését, kivéve, ha orvosa tanácsolja Önnek a gyógyszer szedésének felfüggesztését.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.
4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Amennyiben a következő súlyos mellékhatások vagy tünetek bármelyikét tapasztalja, hagyja abba az Atorcombo filmtabletta szedését és azonnal forduljon kezelőorvosához:

· Az arc, a nyelv és a légcső duzzanata, amely jelentős légzési nehézséget okozhat.
· Ha megmagyarázhatatlan izomgyengeség, izomérzékenység, izomfájdalom, izomszakadás vagy a vizelet vörösesbarna elszíneződése lép fel, különösen, ha ezzel egyidőben rossz a közérzete vagy magas láza van (ezen mellékhatások egyszerre történő megjelenése nagyon ritkán egy súlyos, életet veszélyeztető állapot, az úgynevezett rabdomiolízis kialakulásához vezethet).
· Súlyos bőrreakciók, köztük erőteljes bőrkiütés, csalánkiütés, a bőr kipirulása az egész testen, súlyos viszketés, hólyagosodás, hámlás és a bőr megduzzadása, nyálkahártya-gyulladás (Stevens–Johnson-szindróma, toxikus epidermális nekrolízis) vagy egyéb allergiás reakciók.

· lupusz-szerű tünetegyüttes (beleértve a kiütéseket, az ízületi betegségeket és a vér sejtes elemeire kifejtett hatásokat).
Nagyon gyakori mellékhatások (10-ből 1-nél több beteget érinthet):
· a kar, a kéz, a láb, az ízületek vagy a lábfej duzzanata (ödéma).
Gyakori mellékhatások (10 betegből legfeljebb 1-et érinthetnek):
· allergiás reakciók;
· fejfájás (elsősorban a kezelés megkezdésekor), szédülés, fáradtságérzet, álmosság;
· szívdobogásérzés (palpitációk),
· kipirulás;

· légszomj;

· az orrjáratok gyulladása, torokfájás, orrvérzés;

· émelygés, hasi fájdalom, emésztési zavar, megváltozott székelési szokások (ideértve a hasmenést, székrekedést és a fokozott bélgázképződést);
· izom- és ízületi fájdalom, izomgörcsök és izom-összehúzódás, hátfájás, végtagfájdalom;
· a vércukorszint emelkedése (ha Ön cukorbeteg, továbbra is folyamatosan ellenőriznie kell vércukorszintjét), a vér kreatin-kináz szintjének emelkedése, kóros májműködésre utaló vérvizsgálati eredmények;
· látászavarok (köztük kettős látás)

Nem gyakori mellékhatások (100 betegből legfeljebb 1-et érinthetnek):
· orrfolyás, köhögés;
· a vércukorszint csökkenése (ha Ön cukorbeteg, továbbra is folyamatosan ellenőriznie kell vércukorszintjét), étvágytalanság, testsúlygyarapodás vagy -csökkenés;
· álmatlanság, rémálmok, hangulatváltozás (köztük szorongás), depresszió;

· remegés, a bőr érintéssel vagy fájdalomingerrel szembeni csökkent érzékenysége zsibbadás vagy bizsergés a kéz- és a lábujjakban), emlékezetvesztés;
· fülzúgás vagy fülcsengés;
· szívritmuszavarok (ide értve a túl lassú vagy nagyon szapora, illetve a rendszertelen szívverést is);

· ájulás, alacsony vérnyomás;
· szájszárazság, az ízérzékelés zavara, hányás, böfögés, hasnyálmirigy-gyulladás (pankreatitisz), gyomor- és hasfájás;
· májgyulladás (hepatitisz);

· hajhullás, fokozott verítékezés, pontszerű bevérzések a bőrön (purpura), bőrelszíneződés, bőrpír, bőrkiütés, csalánkiütés vagy viszketés;
· vizeletürítési problémák (ideértve a nagy mennyiségű éjszakai vizelést és a vizelés gyakoriságának fokozódását);
· impotencia, férfiaknál az emlő megnagyobbodása;
· rossz közérzet, fájdalom, mellkasi fájdalom, a kezek és lábak duzzanata (perifériás ödéma);

· nyaki fájdalom, az izmok fáradékonysága, 
· fehérvérsejtek jelenléte a vizeletben, amely vizeletvizsgálattal (teszt) kimutatható;

· homályos látás.
Ritka mellékhatások (1000 betegből legfeljebb 1-et érinthetnek):
· mellkasi fájdalom a szívizom átmeneti oxigénhiánya miatt (angina pektoris),
· a kéz és a láb érzőidegeinek károsodása, csökkent érzékelés (perifériás neuropátia), zavartság
· váratlanul jelentkező vérzés vagy véraláfutás, a vérlemezkék számának csökkenése a vérben (trombocitopénia);
· súlyos izomgyulladás, igen erős izomfájdalom vagy izomgörcs, izomszakadás, mely nagyon ritkán az izomsejtek széteséséhez (rabdomiolízis) vezethet. A kóros izomlebomlás nem mindig szűnik meg az Atorcombo‑kezelés abbahagyása után sem, és akár életet veszélyeztető is lehet, és veseproblémákhoz vezethet; az ínak fájdalma, gyulladása sérülése, ritkán ínszakadás,
· epepangás (a bőr és a szemfehérje besárgulása);
· vizenyő a bőr mélyebb rétegeiben, ideértve az ajkak, a szemhéjak és a nyelv duzzanatát;

· súlyos allergiás eredetű bőrreakciók, bőrpír, hólyagos bőrkiütések, hámlás, mely gyorsan kiterjedhet az egész testre, és magas lázzal járó influenzaszerű tünetekkel kezdődhet (pl. toxikus epidermális nekrolízis);

· a vázizomzat gyulladása vagy duzzanata, hólyagos kiütés, a bőr bizonyos területeinek hirtelen, súlyos megduzzadása.
Nagyon ritka mellékhatások (10 000 betegből legfeljebb 1-et érinthetnek):

· súlyos allergiás reakció (anafilaxia) – tünetei lehetnek a hirtelen zihálás, a szemhéj, az arc, az ajkak, a száj, a nyelv vagy a torok duzzanata, légzési nehézség, ájulás;
· csökkent fehérvérsejtszám a vérben;
· izommerevség vagy izomfeszülés;
· szívroham, magas vérnyomás, a kis vérerek gyulladása,
· gyomorhurut (gasztritisz);

· fogíny-burjánzás, vérző íny;
· halláscsökkenés;

· májelégtelenség;
· fényérzékenység (a bőr fényre való érzékenysége);

Nem ismert gyakoriságú mellékhatások (a gyakoriság a rendelkezésre álló adatokból nem állapítható meg):

· tartósan fennálló izomgyengeség, bizonyos laborértékek (CK-szint) jellemző eltérésével együtt;
· szexuális zavarok;
· légzési problémák, mint tartós köhögés és/vagy légszomj, melyhez általános állapotrosszabbodás (pl. kimerültség, fogyás) és láz is társulhat (elsősorban hosszú távú alkalmazáskor);

· izommerevséggel, remegéssel és/vagy mozgászavarokkal járó rendellenességek;

· cukorbetegség: A cukorbetegségnek nagyobb a valószínűsége, amennyiben az Ön vérében magas a cukor- és a vérzsírszint, ha túlsúlyos és magas vérnyomása van. Amíg Ön ezt a gyógyszert szedi, kezelőorvosa rendszeresen ellenőrzi az Ön állapotát;

· Miaszténia grávisz (általános izomgyengeséget okozó betegség, amely néhány esetben a légzőizmokat is érintheti);

· Okuláris miaszténia (a szem izmainak gyengeségét okozó betegség).
Beszéljen kezelőorvosával, ha aktivitás után rosszabbodó gyengeséget érez a karjában vagy lábában, illetve ha kettős látást, szemhéjcsüngést, nyelési nehézséget vagy légszomjat tapasztal.
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell az Atorcombo filmtablettát tárolni?
A gyógyszer gyermekektől elzárva tartandó!

A dobozon feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.
Legfeljebb 30 °C-on tárolandó.

A nedvességtől való védelem érdekében az eredeti csomagolásban tárolandó.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz az Atorcombo filmtabletta?
· A készítmény hatóanyagai: amlodipin és atorvasztatin.

Atorcombo 5 mg/10 mg filmtabletta: 5 mg amlodipint (amlodipin‑bezilát formájában) és 10 mg atorvasztatint (atorvasztatin‑kalcium-trihidrát formájában) tartalmaz filmtablettánként.

Atorcombo 10 mg/10 mg filmtabletta: 10 mg amlodipint (amlodipin‑bezilát formájában) és 10 mg atorvasztatint (atorvasztatin‑kalcium-trihidrát formájában) tartalmaz filmtablettánként.

· Egyéb összetevők:
tablettamag: poliszorbát 80, kalcium-karbonát, kroszkarmellóz-nátrium, hidroxipropil‑cellulóz, mikrokristályos cellulóz, hidegen duzzadó kukoricakeményítő, magnézium-sztearát, vízmentes kolloid szilícium-dioxid. (lásd még 2.  pont „Az Atorcombo nátriumot tartalmaz”)
filmbevonat:
Atorcombo 5 mg/10 mg filmtabletta: hipromellóz 6 cp, titán-dioxid (E171), talkum és propilénglikol (E1520).
Atorcombo 10 mg/10 mg filmtabletta: poli(vinil-alkohol), titán-dioxid (E171), makrogol 3000, talkum és indigókármin (E132).

Milyen az Atorcombo filmtabletta külleme és mit tartalmaz a csomagolás?
Az Atorcombo 5 mg/10 mg filmtabletta fehér színű, kerek, mindkét oldalán domború, metszett élű filmtabletta.

Az Atorcombo 10 mg/10 mg filmtabletta kék színű, kerek, mindkét oldalán domború, metszett élű filmtabletta.
10 db, 14 db, 20 db, 28 db, 30 db, 50 db, 56 db, 60 db, 90 db vagy 100 db filmtabletta buborékcsomagolásban és dobozban.
Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja:

Pharma-Regist Kft., 1051 Budapest, Október 6. utca 7. IV/404., Magyarország

Gyártó:
KRKA, d.d., Novo mesto, Šmarješka cesta 6, 8501 Novo mesto, Szlovénia

Atorcombo 5 mg/10 mg filmtabletta
OGYI-T-22522/01
10×
OGYI-T-22522/02
14×
OGYI-T-22522/03
20×
OGYI-T-22522/04
28×
OGYI-T-22522/05
30×
OGYI-T-22522/06
50×
OGYI-T-22522/07
56×
OGYI-T-22522/08
60×
OGYI-T-22522/09
90×
OGYI-T-22522/10
100×
Atorcombo 10 mg/10 mg filmtabletta
OGYI-T-22522/11
10×
OGYI-T-22522/12
14×
OGYI-T-22522/13
20×
OGYI-T-22522/14
28×
OGYI-T-22522/15
30×
OGYI-T-22522/16
50×
OGYI-T-22522/17
56×
OGYI-T-22522/18
60×
OGYI-T-22522/19
90×
OGYI-T-22522/20
100×
A betegtájékoztató legutóbbi felülvizsgálatának dátuma: 2023. május.

